C 398/21

Produkto specifikacijos reikšmingo pakeitimo patvirtinimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 398/18)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo šio paskelbimo dienos

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Münchener Bier“

ES Nr. PGI-DE-0516-AM04 – 2019 7 25

SKVN ( ) SGN (X)

1. Pareiškėjų grupė ir teisėtas interesas

Pavadinimas: Verein Münchener Brauereien e.V.

Adresas: Oskar-von-Miller-Ring 1, 80333 München, Germany

Tel. +49 244184770

Faksas +49 244184780

E. paštas Manfred.newrzella@muenchener-bier.de

Teisėtas interesas

Pareiškėjas yra tas pats pirminis pareiškėjas. Asociacija yra aptariamo produkto gamintojų arba perdirbėjų asociacija.

2. Valstybė narė arba trečioji šalis

Vokietija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☒ Gamybos būdas

☒ Ryšys su geografine vietove

☐ Ženklinimas

☐ Kita [patikslinkite]

4. Pakeitimo (-ų) pobūdis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimai

b) Aprašymas

1) Specifikacija ir bendrojo dokumento 3.2 punktas

Prašoma iš alaus rūšių sąrašo išbraukti rūšį ir pavadinimą „Diät-Pils“ su visu tolesniu aprašymu.

i) Pradinis tekstas „Diät-Pils“ Pradinis alaus ekstraktas, proc.: 8,5–9,3 Alkoholio koncentracija, proc.: 4,3–4,9 Spalva (EBC): 5,0–6,5 vnt. Karčiosios medžiagos (EBU): 26,0–30,0 vnt. Mažai angliavandenių; švelnus karstelėjęs, rūgštoko skonio.“

ii) Naujas tekstas Teksto nėra!

iii) Pagrindimas DiätV (Nutarimo dėl dietinių maisto produktų) 12 straipsnis buvo panaikintas 2010 m. spalio 1 d. 16-uoju nutarimu dėl DiätV pakeitimo (BGBl. I, p. 1306). Pagal DiätV 28 straipsnio 4 dalį diabetu sergantiems asmenims skirtais dietiniais maisto produktais, kurie atitinka šio nutarimo redakciją, galiojusią iki 2010 m. spalio 8 d., dar galėjo būti prekiaujama iki 2012 m. spalio 9 d. Pasibaigus pereinamajam laikotarpiui, šio nutarimo reikalavimų neatitinkantys diabetu sergantiems asmenims skirti dietiniai maisto produktai vis dar gali būti parduodami iki jų minimalaus tinkamumo vartoti termino. Kadangi pereinamasis laikotarpis baigėsi seniai, produkto pavadinimu „Diät-Pils“ nebegalima parduoti, todėl jis šalinamas iš specifikacijos.

2) Specifikacija ir bendrojo dokumento 3.2 punktas

Prašoma iš alaus rūšių sąrašo išbraukti rūšį ir pavadinimą „ICE-Bier“ su visu tolesniu aprašymu.

i) Pradinis tekstas „ICE-Bier“ Pradinis alaus ekstraktas, proc.: 11,2 Alkoholio koncentracija, proc.: 4,9 Spalva (EBC): 6,5 vnt. Karčiosios medžiagos (EBU): 20,0 vnt. Suderintas, sodrus skonis.“

ii) Naujas tekstas Teksto nėra!

iii) Pagrindimas Rūšis „ICE-Bier“ negaminama jau kelerius metus. Siekiant išsaugoti tradiciją ši rūšis pašalinama iš specifikacijos.

3) Specifikacija ir bendrojo dokumento 3.2 punktas

Prašoma iš alaus rūšių sąrašo išbraukti rūšį ir pavadinimą „Oktoberfestbier“ su visu tolesniu aprašymu.

i) Pradinis tekstas „Oktoberfestbier“ Pradinis alaus ekstraktas, proc.: 13,6–14,0 Alkoholio koncentracija, proc.: 5,3–6,6 Spalva (EBC): 6,0–28,0 vnt. Karčiosios medžiagos (EBU): 16,0–28,0 vnt. „Šviesus, aukso, gintaro spalvos arba tamsus, skonis – nuo malonaus, labai sodraus ir minkšto arba salyklo aromato iki švelnaus apynių skonio su labai švelniu karstelėjimu arba ryškaus, salsvo skonio.“

ii) Naujas tekstas Teksto nėra!

iii) Pagrindimas „Oktoberfestbier“ atskira apsauga netaikoma, tik SGN „Münchener Bier“. Pareiškėjas yra pateikęs prašymą dėl atskiros geografinės nuorodos „Oktoberfestbier“ apsaugos. Vykstant paraiškos dėl atskiros SGN „Oktoberfestbier“ nagrinėjimo procedūrai, Komisija nusprendė, kad aplinkybė, jog „Oktoberfestbier“ yra įtrauktas į „Münchener Bier“ alaus rūšių sąrašą, prieštarauja sąlygai pagal Reglamentą (ES) Nr. 1151/2012. Siekiant įregistruoti „Oktoberfestbier“ kaip atskirą SGN, šis alus negali būti įtrauktas į „Münchener Bier“ sąrašą.

4) Specifikacija ir bendrojo dokumento 3.2 punktas

Prašoma šio punkto pabaigoje po alaus rūšių santraukos pagal alaus rūšių sąrašą (t. y. po skirsnio „Nähr-/Malzbier“) įterpti ii papunkčio tekstą.

i) Pradinis tekstas Teksto nėra!

ii) Naujas tekstas „Nurodytoms vertėms taikomos įstatymu nustatytos ir kompetentingų Bavarijos maisto produktų kokybės priežiūros įstaigų pripažįstamos leidžiamosios analitinės nuokrypos; į jas reikia papildomai atsižvelgti atliekant nurodytų verčių analizę.“

ii-2) Naujas tekstas, pateikiamas tik specifikacijoje, o ne bendrajame dokumente „Apžvalga. Analitinės ir įstatymu nustatytos nuokrypos 1. Pradinė misa a) alus su nedideliu pradinės misos kiekiu = > +/– 0,3 proc. masės b) pilstomasis alus = > +/– 0,3 proc. masės c) įprastas alus = > +/– 0,3 proc. masės d) stiprus alus => +/– 0,5 proc. masės e) buteliuose fermentuojamas alus = > +/– 0,5 proc. masės 2. Alkoholio koncentracija a) iki 5,5 proc. tūrio = > +/– 0,5 proc. tūrio b) daugiau kaip 5,5 proc. tūrio = > +/– 1,0 proc. tūrio 3. Spalva EBC vienetai = > +/– 5 EBC 4. Kartumas EBC kartumo vienetai = > +/– 5 EBC“

iii) Pagrindimas Tyrimų įstaigos, atlikdamos matavimo nuokrypų patikrinimą, įstatymu nustatytas ir Bavarijos kompetentingų maisto produktų kokybės priežiūros įstaigų institucijų pripažįstamas matavimo nuokrypas ir svyravimo ribas (klaidingai) pripažįsta, tik jeigu jos yra išvardytos arba nurodytos specifikacijoje. Tačiau Europos Komisija aiškiai laikėsi nuomonės, kad šios leidžiamos nuokrypos taikomos bet kuriuo atveju ir jų turi būti laikomasi. Todėl jos turėtų būti išvardytos ne bendrajame dokumente, o siekiant aiškumo turėtų būti įtrauktos į specifikaciją. Jei įstaigos mano, kad kaip nors būtina nurodyti leidžiamąsias matavimo nuokrypas, jos yra įtraukiamos.

5) Bendrojo dokumento 3.3 punktas

Dabartinį tekstą prašoma pakeisti ii punkte pateiktu tekstu.

i) Pradinis tekstas „Sudedamosios dalys turi būti salyklas, apyniai, mielės ir vanduo. Vanduo turi būti gaunamas iš terciaro periodo žvirgždo sluoksnio Miuncheno miesto teritorijoje.“

ii) Naujas tekstas „Gamyba vykdoma pagal 1487 m. Miuncheno grynumo įstatymo (Münchener Reinheitsgebot) principus, išdėstytus Laikinojo alaus įstatymo (Vorläufiges Biergesetz) 9 straipsnyje. Sudedamosios dalys turi būti salyklas, apyniai, mielės ir vanduo. Vanduo turi būti išgaunamas iš Miuncheno miesto teritorijoje esančių gilių gręžinių iš vandeningojo sluoksnio, kurį sudaro smiltainiai ir terciaro periodo molasos konglomeratai. Šių gilių gręžinių gylis šiuo metu siekia, atsižvelgiant į vietovę, nuo maždaug 140 m iki 250 m. Miuncheno komunalinio vandentiekio vanduo neatitinka šių reikalavimų.“

iii) Pagrindimas

Apsiribojimas ta pagrindine sudedamąja dalimi, kurios kiekis didžiausias, neatrodo tinkamas ir neatitinka Reglamento (ES) Nr. 1151/2012 nuostatų. Be to, ES institucijos ir atstovai siūlė nurodyti visas sudedamąsias dalis. Komisija taip pat siūlė šį tekstą įtraukti ne į 3.2 punktą, kaip buvo prašyta iš pradžių, bet pateikti jo santrauką 3.3 punkte.

Be to, reikia patikslinti skirtumą nuo kitų alaus daryklų, susijusį su naudojama žaliava vandeniu, visų pirma atsižvelgiat į kitų alaus daryklų naudojamą Miuncheno komunalinio vandentiekio vandenį iš skirtingų už Miuncheno ribų esančių regionų.

e) Gamybos būdas

Specifikacija

Šio punkto trečią sakinį prašoma pakeisti kitu sakiniu ir pridėti du sakinius.

i) Pradinis tekstas „Šis Miuncheno alaus daryklų naudojamas vanduo išgaunamas iš Miuncheno žvirgždo sluoksnio – iš Miuncheno miesto teritorijoje esančių gilių šachtų, dažniausiai siekiančių terciaro periodo sluoksnius.“

ii) Naujas tekstas „Vanduo išgaunamas iš Miuncheno miesto teritorijoje esančių gilių gręžinių, iš vandeningojo sluoksnio, kurį sudaro smiltainiai ir terciaro periodo molasos konglomeratai. Šių gilių gręžinių gylis šiuo metu siekia, atsižvelgiant į vietovę, nuo maždaug 140 m iki 250 m. Miuncheno komunalinio vandentiekio vanduo neatitinka šių reikalavimų.“

iii) Pagrindimas Visame dokumente turi būti vienodai pateikta konkreti informacija apie žaliavą vandenį.

f) Ryšys su geografine vietove

1) Bendrojo dokumento 2 paantraštė „Produkto ypatumai“, antros pastraipos pirmas ir antras sakiniai

Prašoma pakeisti pirmo sakinio paskutinę dalį bei antrą sakinį ir įrašyti naują trečią sakinį.

i) Pradinis tekstas „<...> tačiau ypač ir tai, kad Miuncheno alaus daryklos vandenį alaus gamybai ima iš gilių šulinių, esančių Miuncheno miesto žvirgždo sluoksnyje. Šie giluminiai šuliniai, siekiantys terciaro periodo sluoksnius, kai kuriose vietose yra net 250 m gylio.“

ii) Naujas tekstas „<...> tačiau pirmiausia tai, kad Miuncheno alaus daryklos vandenį alaus gamybai ima iš Miuncheno miesto teritorijoje esančių gilių šulinių, iš vandeningojo sluoksnio, kurį sudaro smiltainiai ir terciaro periodo molasos konglomeratai. Šių gilių gręžinių gylis šiuo metu siekia, atsižvelgiant į vietovę, nuo maždaug 140 m iki 250 m. Miuncheno komunalinio vandentiekio vanduo neatitinka šių reikalavimų.“

iii) Pagrindimas Visame dokumente turi būti vienodai pateikta konkreti informacija apie žaliavą vandenį.

2) Specifikacija ir bendrojo dokumento 3 paantraštė „Priežastinis ryšys“, dešimta pastraipa (vienas sakinys) Prašoma, kad vienas šios pastraipos (sakinio) žodžių junginys būtų pakeisti kitu junginiu. i) Pradinis tekstas „Be abejo, šie alaus sodai, „Oktoberfest“ alaus festivalis ir miesto restoranai taip pat prisidėjo prie „Münchner Bier“ alaus reputacijos visame pasaulyje kūrimo.“ ii) Naujas tekstas „Be abejo, šie alaus sodai, alaus festivaliai ir miesto restoranai taip pat prisidėjo prie „Münchener Bier“ alaus reputacijos visame pasaulyje kūrimo.“ iii) Pagrindimas Pašalinus „Oktoberfest“ nebereikia remtis su šiuo alumi susijusiais argumentais arba motyvais, kuriuose minimas šis alus. Todėl, siekiant aiškumo, tekstą reikėtų patikslinti.

3) Specifikacijos ir bendrojo dokumento 3 paantraštė „Priežastinis ryšys“, dvylikta pastraipa

Prašoma išbraukti šią pastraipą.

i) Pradinis tekstas „Taip pat dažnai kopijuojama, tačiau niekuomet neprilygstama, yra „Oktoberfest“ alaus šventė, kuri pirmąsyk surengta 1810 m., o jos ištakos yra arklių lenktynės. Šiuo metu pasaulyje rengiama daugiau nei 2 000„Oktoberfest“ švenčių. „Oktoberfest“ šventė ir šios šventės „Oktoberfestbier“ alus, kurį galima gaminti tik Miuncheno alaus daryklose, taip pat prisideda prie geros „Münchner Bier“ alaus reputacijos visame pasaulyje. Miuncheno „Oktoberfest“ šventėje kasmet apsilanko vidutiniškai šeši milijonai žmonių, kurie atvyksta paragauti visame pasaulyje garsaus alaus. „Oktoberfest“ alaus šventė su savo „Oktoberfestbier“ alumi yra aukščiausia „Münchner Bier“ alaus išraiškos forma. Kartą Miuncheno žemės teismas nusprendė, kad „Oktoberfest šventė yra Münchner Bier alaus šventė.“

ii) Naujas tekstas

Teksto nėra!

iii) Pagrindimas

Pašalinus „Oktoberfest“ nebereikia remtis su šiuo alumi susijusiais argumentais arba motyvais, kuriuose minimas šis alus. Todėl, siekiant aiškumo, tekstą reikėtų patikslinti.

4) Specifikacijos ir bendrojo dokumento 3 paantraštė „Priežastinis ryšys“, 21 pastraipa, antras sakinys

Iš šio antro sakinio prašoma išbraukti keturiolika žodžių

i) Pradinis tekstas „Didėjantys pastarųjų 30 metų eksporto skaičiai, ypač įžymiojo „Oktoberfestbier“ alaus (šį pavadinimą savo produkcijai gali suteikti tik Miuncheno alaus daryklos), kalba patys už save.“

ii) Naujas tekstas „Didėjantys pastarųjų 30 metų eksporto skaičiai kalba patys už save.“

iii) Pagrindimas

Pašalinus „Oktoberfest“ nebereikia remtis su šiuo alumi susijusiais argumentais arba motyvais, kuriuose minimas šis alus. Todėl, siekiant aiškumo, tekstą reikėtų patikslinti.

5) Specifikacijos ir bendrojo dokumento 3 paantraštė „Priežastinis ryšys“, 21 pastraipa, trečias ir ketvirtas sakiniai

Prašoma išbraukti šiuos sakinius.

i) Pradinis tekstas „Oktoberfest“ šventė žinoma visame pasaulyje kaip „Münchner Bier“ alaus šventė. Šios šventės dalyvių eitynės su tradiciniais regioniniais ir kariniais kostiumais, jos atidarymo ceremonija ir kasdieniai reportažai iš „Oktoberfest“ palapinių labai išgarsino „Münchner Bier“ alų.“

ii) Naujas tekstas

Teksto nėra!

iii) Pagrindimas

Pašalinus „Oktoberfest“ nebereikia remtis su šiuo alumi susijusiais argumentais arba motyvais, kuriuose minimas šis alus. Todėl, siekiant aiškumo, tekstą reikėtų patikslinti.

BENDRASIS DOKUMENTAS

„Münchener Bier“

ES Nr. PGI-DE-0516-AM04 – 2019 7 25

SKVN ( ) SGN (X)

1. Pavadinimas

„Münchener Bier“

2. Valstybė narė arba trečioji šalis

Vokietija

3. Žemės ūkio produkto arba maisto produkto aprašymas

3.1. Produkto rūšis

2.1 klasė. Alus

3.2. Produkto, kurio pavadinimas nurodytas 1 punkte, aprašymas

„Helles“ Pradinė misa, proc.: 11,4–11,9 Alkoholio koncentracija, tūrio proc.: 4,7–5,4 Spalva (EBC): 5,0–8,5 vnt. Karčiosios medžiagos (EBU): 14,0–25,0 vnt.

Šviesiai geltonas, blyškus; skonis – malonus, grynas, minkštas; apynių aromatas – nuo švelnaus iki malonaus, subtiliai pikantiškas arba pikantiškai gaivus su maloniu kartumo prieskoniu, priklausančiu nuo gamybos būdo.

„Export Hell“ Pradinė misa, proc.: 12,5–12,8 Alkoholio koncentracija, tūrio proc.: 5,5–6,0 Spalva (EBC): 5,5–7,5 vnt. Karčiosios medžiagos (EBU): 15,0–26,0 vnt.

Šviesiai geltonas, ilgai brandinamas (kol įgauna šviesią spalvą), skonis – nuo švelnaus, minkšto iki ryškaus pikantiško, kartais – su švelniu apynių aromatu, kartais juntamas ir nestiprus kartumas.

„Export Dunkel“ Pradinė misa, proc.: 12,5–13,7 Alkoholio koncentracija, tūrio proc.: 5,0–5,9 Spalva (EBC): 42,0 ≤ 60,0 vnt. Karčiosios medžiagos (EBU): 15,0–24,0 vnt.

Sodraus minkšto skonio; salyklo aromatas gali būti stiprus, kartais vyrauja Miuncheno salyklas.

„Pils“ Pradinė misa, proc.: 11,5–12,5 Alkoholio koncentracija, tūrio proc.: 4,9–5,8 Spalva (EBC): 5,5–7,0 vnt. Karčiosios medžiagos (EBU): 30,0–38,0 vnt.

Švelniai aitraus skonio, delikatus ir subtilus apynių kartumas; pabrėžiamas apynių aromatas; lengvas, elegantiškas, putojantis.

„Alkoholfreies Weißbier“ Pradinė misa, proc.: 3,5–8,0 Alkoholio koncentracija, tūrio proc.: < 0,5 Spalva (EBC): 8,0–21,0 vnt. Karčiosios medžiagos (EBU): 7,0–19,0 vnt.

Kvietiniam alui būdingo skonio, gazuotas, saldus, sodraus skonio, šviesus, nuo aukso iki gintaro spalvos, su nedaug alaus drumzlių, natūraliai drumstas ir su daugiau mielių drumzlių, nuo lengvo apynių prieskonio iki šiek tiek kartaus skonio.

„Leichtes Weißbier“ Pradinė misa, proc.: 7,7–8,4 Alkoholio koncentracija, tūrio proc.: 2,8–3,2 Spalva (EBC): 11,0–13,0 vnt. Karčiosios medžiagos (EBU): 13,0–15,0 vnt.

Gaivus, su burbuliukais, gazuotas; su mielių drumzlėmis; būdingas ilgai brandinto balto alaus skonis.

„Kristall Weizen“ Pradinė misa, proc.: 11,5–12,4 Alkoholio koncentracija, tūrio proc.: 4,9–5,5 Spalva (EBC): 7,5–12,5 vnt. Karčiosios medžiagos (EBU): 12,0–16,0 vnt.

Su burbuliukais, stipriai gazuotas, išfiltruotas iki šviesumo, skaidrus, putojantis; ilgai brandinto alaus prieskonis, būdingas ilgai brandintam alui.

„Hefeweizen Hell“ Pradinė misa, proc.: 11,4–12,6 Alkoholio koncentracija, tūrio proc.: 4,5–5,5 Spalva (EBC): 11,0–20,0 vnt. Karčiosios medžiagos (EBU): 12,0–20,0 vnt.

Ilgai brandintas alus, natūraliai drumstas; būdingas ilgai brandinto alaus skonis, gazuotas, gaivus, su burbuliukais, putojantis, kartais — su mielių prieskoniu; kvietinio alaus aromatas.

„Hefeweizen Dunkel“ Pradinė misa, proc.: 11,6–12,4 Alkoholio koncentracija, tūrio proc.: 4,5–5,3 Spalva (EBC): 29,0–45,0 vnt. Karčiosios medžiagos (EBU): 13,0–16,0 vnt.

Natūraliai drumstas, sodraus skonio, su salyklo aromatu ir prieskoniu ir (arba) savybėmis; ilgai brandinto alaus prieskonis ir (arba) savybės.

„Märzen“ Pradinė misa, proc.: 13,2–14,0 Alkoholio koncentracija, tūrio proc.: 5,3–6,2 Spalva (EBC): 8,0–32,5 vnt. Karčiosios medžiagos (EBU): 21,0–25,0 vnt.

Labai sodraus ir malonaus skonio, švelnus, nuo altbayerisch aromato iki salyklo aromato, labai švelnus kartumas.

„Bockbier“ Pradinė misa, proc.: 16,2–17,3 Alkoholio koncentracija, tūrio proc.: 6,2–8,1 Spalva (EBC): 7,5–40,0 vnt. Karčiosios medžiagos (EBU): 18,0–32,5 vnt.

Ilgai brandintas alus, skonis – nuo sodraus, malonaus, minkšto, malonaus aromato, su delikačiu apynių prieskoniu, švelnaus kartumo iki ryškaus apynių prieskonio, kartais – su pikantišku prieskoniu.

„Doppelbock“ Pradinė misa, proc.: 18,2–18,7 Alkoholio koncentracija, tūrio proc.: 7,2–7,7 Spalva (EBC): 44,0–75,0 vnt. Karčiosios medžiagos (EBU): 18,0–28,0 vnt.

Ryškaus skonio; stiprus, pikantiškas, tirštas, su salyklo aromatu ir prieskoniu.

Nealkoholinis alus Pradinė misa, proc.: 1,0–8,0 Alkoholio koncentracija, tūrio proc.: < 0,5 Spalva (EBC): 4,0–13,0 vnt. Karčiosios medžiagos (EBU): 13,0–29,0 vnt.

Tipiško alaus skonio, nuo sauso iki saldaus, gaivus, stipraus skonio, nuo švelnaus iki sodraus skonio, skaidrus, blyškus, nuo šviesios iki aukso geltonumo spalvos, nuo šiek tiek pikantiško iki pikantiško skonio, nuo šiek tiek jaučiamo iki jaučiamo apynių aromato.

„Leichtbier“ Pradinė misa, proc.: 7,5–7,7 Alkoholio koncentracija, tūrio proc.: 2,7–3,2 Spalva (EBC): 5,5–7,0 vnt. Karčiosios medžiagos (EBU): 24,0–26,5 vnt.

Švelniai karstelėjęs, subtilaus skonio.

„Schwarz-Bier“ Pradinė misa, proc.: 11,3 Alkoholio koncentracija, tūrio proc.: 4,8 Spalva (EBC): 70,0 vnt. Karčiosios medžiagos (EBU): 17,0 vnt.

Subtiliai pikantiškas alus su salyklo aromatu.

„Nähr-/Malzbier“ Pradinė misa, proc.: 12,3–12,4 Alkoholio koncentracija, tūrio proc.: 0,0–1,2 Spalva (EBC): 65,0–90,0 vnt. Karčiosios medžiagos (EBU): 8,0–15,0 vnt.

Nedidelis alkoholio kiekis; šiek tiek ilgiau brandintas, su salyklo prieskoniu, pikantiškas; labai silpnas apynių prieskonis.

Nurodytoms vertėms taikomos įstatymu nustatytos ir kompetentingų Bavarijos maisto produktų kokybės priežiūros įstaigų pripažįstamos leidžiamosios analitinės nuokrypos; į jas reikia papildomai atsižvelgti atliekant nurodytų verčių analizę.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Gamyba vykdoma pagal 1487 m. Miuncheno grynumo įstatymo („Münchener Reinheitsgebot“) principus, išdėstytus Laikinojo alaus įstatymo („Vorläufiges Biergesetz“) 9 straipsnyje.

Sudedamosios dalys turi būti salyklas, apyniai, mielės ir vanduo. Vanduo išgaunamas iš Miuncheno miesto teritorijoje esančių gilių gręžinių, iš vandeningojo sluoksnio, kurį sudaro smiltainiai ir terciaro periodo molasos konglomeratai. Šių gilių gręžinių gylis šiuo metu siekia, atsižvelgiant į vietovę, nuo maždaug 140 m iki 250 m. Miuncheno komunalinio vandentiekio vanduo neatitinka šių reikalavimų.

3.4. Specialūs gamybos veiksmai, atliktini nustatytoje geografinėje vietovėje

Visas „Münchener Bier“ alaus gamybos procesas turi vykti Miuncheno miesto teritorijoje.

Alaus gamybos procesas prasideda nuo salyklo grūdimo ir mirkymo, o baigiasi saugojimu, kurio metu jaunas alus natūraliu būdu prisotinamas angliarūgštės ir brandinamas tol, kol pasiekia visą savo skonį.

Visa tai galioja ir visoms žemutinės ar viršutinės fermentacijos nealkoholinio „Münchener Bier“ alaus rūšims. Tačiau į šį procesą, atsižvelgiant į gamybos būdą, papildomai įeina ir vakuuminis distiliavimas ir garinimas arba ankstesnis fermentacijos etapo užbaigimas.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Alaus etiketė ženklinama pavadinimu „Münchener Bier“ arba „Münchener Bier“ kartu su viena iš 3.2 punkte nurodytų alaus rūšių.

4. Glaustas geografinės vietovės apibūdinimas

Miuncheno miesto teritorija.

5. Ryšys su geografine vietove

5.1. Geografinės vietovės ypatumai

Pavadinimą „Münchener Bier“ Miuncheno alaus daryklos vartoja jau ilgus šimtmečius ir dėl to nėra gavusios jokių trečiųjų asmenų prieštaravimų. Sena šio alaus gamybos tradicija pagrįsta ir tuo, kad 1280 m. Bavarijos hercogo Liudviko II žemvaldžių valdymo teisių ir jų pavaldinių prievolių registre Miuncheno aludariams buvo nustatyti mokesčiai pinigais ir natūra (plg. E. Heckhorn ir H. Wiehr knygą „München und sein Bier“, Miunchenas, 1989 m., arba dr. Karinos HACKEL-STEHR disertaciją (kaip 4 punkte) ir F. Sedlmayr ir L. Grohsmann knygą „Die ‚prewen‘ Münchens“, Niurnbergas, 1969 m., kurių ištraukos pridedamos. Dar žr. dr. Christine’os RÄDLINGER jubiliejinį leidinį „125 Jahre Verein Münchener Brauereien e. V.“, 1996 m.).

Miunchene sena ir nealkoholinio alaus rūšių tradicija. Laikraščio „Allgemeine Brauer- und Hopfen-Zeitung“1898 m. rugpjūčio 17 d. numerio 1928 puslapyje rašoma, kad Bavarijoje buvo gaminamas nealkoholinis alus. To paties laikraščio 1898 m. liepos 9 d. numerio 1590 puslapyje minimas nealkoholinis alus Miunchene. Tame tekste pasakojama apie tai, kaip Karlas MICHELIS, Miuncheno „Praktische Brauerschule“ savininkas, pateikė paraišką prekiauti nealkoholiniu alumi (žr. Christiano SCHÄDERIO knygą „Münchener Brauindustrie 1871–1945“, p. 105). Nors tuo metu minėta paraiška buvo atmesta, nealkoholinis alus Miunchene išliko, ypač dėl to, kad dėl žaliavų trūkumo, kaip žinoma, sunkmečiu per abu pasaulinius karus ir tarpukariu buvo gaminamas mažai alkoholio turintis alus. Šiaip ar taip nuo 1986 m. Miuncheno alaus daryklos vėl nepertraukiamai gamina nealkoholinį alų ir nealkoholinį kvietinį alų.

5.2. Produkto ypatumai

Vartotojai su Miunchene pagamintu alumi sieja ypatingą reputaciją ir aukščiausios kokybės lūkesčius.

Šios kokybės pagrindas – ne tik 1487 m. Miuncheno grynumo įstatymo, priimto 29 metais anksčiau nei atitinkamas 1516 m. Bavarijos įstatymas, laikymasis, tačiau pirmiausia tai, kad Miuncheno alaus daryklos vandenį alaus gamybai ima iš Miuncheno miesto teritorijoje esančių gilių šulinių, iš vandeningojo sluoksnio, kurį sudaro smiltainiai ir terciaro periodo molasos konglomeratai. Šių gilių gręžinių gylis šiuo metu siekia, atsižvelgiant į vietovę, nuo maždaug 140 m iki 250 m. Miuncheno komunalinio vandentiekio vanduo neatitinka šių reikalavimų.

5.3. Priežastinis geografinės vietovės ir kurios nors produkto savybės, gero vardo ar kitos ypatybės ryšys

Didelio žmonių prisirišimo prie „Münchener Bier“ alaus ir su tuo susijusios reputacijos Miuncheno regione pagrindas yra ilgalaikė alaus gamybos Miunchene tradicija ir istoriniai sąryšiai. Dėl savo sveiko augimo „Münchener Bier“ pirmiausia išgarsėjo vietos, vėliau regiono, nacionaliniu ir galiausiai tarptautiniu mastu.

Miunchene šis alus buvo palankiai vertinamas nuo pat pradžių. Jau 815 m. „Historia Frisingensis“, „Kozrah“ rankraštyje, yra minima, kad Oberfėringo (Miuncheno rajono) Šv. Jono bažnyčia buvo paskolinta diakonui Huwetzi, kuris už tai kapitulai turėjo atsiųsti pilną vežimą alaus kaip metinį mokestį.

1280 m. „Salbuch der Stadt München“ galima įsitikinti, kad jau tuo metu Miuncheno piliečiams buvo išduodami alaus gamybos leidimai.

1372 m. hercogas Steponas II reformavo Miuncheno alaus gamybos teisę ir patvirtino pirmąją alaus gamybos konstituciją, kurioje buvo nustatyta teisė visiems nekilmingiems žmonėms gaminti „Greußing“ (panašu, kad tai nedidelį kiekį pradinės misos turinti „Nachbier“ (silpno alaus) rūšis) „kada tik panorėjus“. Vertėtų pažymėti, kad šią teisę, jei ji asmeniui buvo suteikta, buvo galima parduoti ir palikti palikuoniams testamentu.

XIV ir XV a. buvo visuotinai bandoma į alų pridėti kokių nors medžiagų (kai kurios jų buvo ir nuodingos), kad alų būtų galima ilgiau laikyti nesugedusį. Todėl maždaug 1453 m. Miuncheno miesto magistratas išleido alaus įstatymą, kuriame buvo nustatyta, kad alus ir „Greußing“ turi būti verdami ir brandinami „tik iš miežių, apynių ir vandens, nepridedant daugiau nieko“. Tai buvo pirmosios vadinamojo grynumo įsakymo užuomazgos.

Vėliau Bavarijos hercogas Albrechtas IV 1487 m. lapkričio 30 d. Miunchene paskelbė šiek tiek pakeistą alaus įsakymo teksto versiją kaip Miucheno grynumo įstatymą („Münchner Reinheitsgebot“). Nuo tada buvo galima tiekti tik tokį alų, kuris buvo pagamintas iš apynių, miežių ir vandens. Įsigaliojus šiam įstatymui tapo privaloma tikrinti alų – tai panašu į šiandieninę alaus kokybės kontrolę. Taigi, maisto produktų kokybė pirmąsyk pradėta tikrinti XV a. pabaigoje. Miuncheno grynumo įstatymu, kuris yra „Münchener Bier“ alaus sėkmės ir reputacijos pagrindas, užtikrinta, kad būtų gaminamas tik aukštos kokybės alus.

1493 m. hercogas Jurgis Turtingasis panašų grynumo įstatymą išleido ir Žemutinėje Bavarijoje. Po šio hercogo mirties ir po Landshuto paveldėtojų karo 1516 m. Bavarijos hercogai Vilhelmas IV ir Liudvikas X, hercogo Albrechto IV sūnūs, Miuncheno grynumo įstatymą praktiškai identiška forma paskelbė kaip Bavarijos grynumo įstatymą. Šis įstatymas buvo keičiamas keletą kartų, jo nuostatos perkeltos į 1906 m. Vokietijos alaus mokesčių įstatymą ir dabartinį Laikinojo alaus įstatymą. Tokiu būdu Miuncheno grynumo įstatymas vis dar galioja.

Šimtmečiams bėgant „Münchener Bier“ alaus šlovė sklido vis plačiau. Pavyzdžiui, XVI a. šį alų plačiau išgarsino karietų važnyčiotojai ir vežikai, kurie alaus daryklose galėjo laikyti arklius. Tuo metu maždaug 250 gyventojų teko viena alaus darykla.

Miuncheno gyventojai yra taip prisirišę prie savo alaus, kad yra pasirengę dėl jo išeiti į gatves. Pavyzdžiui, taip nutiko 1844 m. – alaus kaina staiga pakilo nuo 6 iki 6,5 kreicerių, todėl kilo alaus karas. 1995 m. gegužės mėn. maždaug 25 000 žmonių dalyvavo demonstracijoje prieš teismo sprendimą, dėl kurio Miuncheno alaus sodai būtų turėję užsidaryti 21.30 val.

Be abejo, šie alaus sodai, alaus festivaliai ir miesto restoranai taip pat prisidėjo prie „Münchener Bier“ alaus reputacijos visame pasaulyje kūrimo.

Reikėtų paminėti pagarsėjusią Miuncheno gyventojų teisę ir labai mėgiamą paprotį į tikruosius miesto alaus sodus ar, kaip anksčiau vadinta, alaus rūsį atsinešti savo maisto.

Iš miesto užeigų visame pasaulyje žinoma „Hofbräuhaus“. Nereikia ir sakyti, kad tiek daina „In München steht ein Hofbräuhaus…“ („Miunchene stovi „Hofbräuhaus“…), tiek pati aludė garsina gerą „Münchener Bier“ alaus vardą pasaulyje.

Be šių istorinių dalykų, prie geros „Münchener Bier“ reputacijos prisidėjo ir techninės naujovės.

XIX a. Miuncheno alaus gamintojai alų pradėjo gaminti tikruose ledo namuose arba rūsiuose. Jų techniniai reikalavimai buvo tokie sudėtingi, kad alaus rūsių projektavimas pradėtas dėstyti Karališkojoje statybos mokykloje („Königliche Baugewerkeschule“).

1873 m. Carlas von Linde Miuncheno alaus daryklai „Spaten“ sukūrė pirmąjį pasaulyje šaldymo aparatą. Šio aparato sukūrimas turėjo labai didelę reikšmę, nes juo naudojantis pirmąsyk tapo įmanoma nepertraukiamai gaminti bet kokį pageidaujamą kiekį vienodai geros kokybės alaus, nepaisant klimato sąlygų ar lauko temperatūros.

Maždaug 1900 m. Miuncheno alaus darykla „Hacker“ Linde’ės sistemos pagrindu įrengė šaldymo patalpas dviejuose olandų laivuose ir jais eksportuodavo „Münchener Bier“ ir jo gerą reputaciją į užsienį.

Be to, nuo XIX a. kiekviena Miuncheno alaus darykla turėjo iki 90 šaldomų geležinkelio vagonų, kurie buvo skirti jų produkcijai vežti į tolesnes pardavimo vietas. Šie šaldomi vagonai, kurie buvo ir alaus daryklų reklamos priemonė, galėjo būti naudojami visame Europos geležinkelių tinkle, kuris tuo metu stipriai plėtėsi. Daug svarbesnis dalykas negu reklama buvo galimybė naudojantis šiais vagonais išlaikyti alaus kokybę. Tai buvo didžiulis žingsnis į priekį ilginant alaus galiojimo laiką. „Münchener Bier“ alus į užsienį buvo atvežamas ir ten išgeriamas nepraradęs aukštos kokybės, o tai savo ruožtu vėlgi prisidėjo prie geros šio alaus reputacijos. Gerą „Münchener Bier“ alaus vardą liudija eksporto skaičiai, kurie tuo metu vis augo.

Siekdamos palaikyti tolygią temperatūrą ir taip gaminti visada aukštos kokybės alų, daugelis Miuncheno alaus daryklų XIX a. pradėjo naudotis garo varikliais energijai gaminti. Miuncheno alaus daryklų iniciatyva buvo įkurta „Dampfkessel-Revisionsverein“ (Garo katilų patikros asociacija) kylančioms saugos ir techninėms problemos spręsti. Ši asociacija tapo šiandienine visame pasaulyje žinoma „Technische Überwachungsverein“ (TÜV, Techninės patikros asociacija). Miuncheno alaus daryklų rūpinimasis sauga taip pat prisidėjo prie jų ir jų gaminamo alaus reputacijos.

XIX a. plėtojantis moksliniams metodams, žemės ūkio mokyklose, universitetuose ir privačiuose švietimo bei mokslinių tyrimų institutuose pradėta steigti alaus gamybos technologijos skyrius. Taip pat pradėtos skelbti specialistų publikacijos apie alaus gamybą, kurios centras buvo Miunchenas. Nuo to laiko apie Miuncheną galima kalbėti kaip apie „Cerevisial“ (alaus gamybos) universitetinį miestą. Iki pat šių dienų Miuncheno technikos universiteto Veihenštefano mokslo centro Alaus gamybos technologijų fakultetas ir Doemenso institutas tebėra pirmaujančios aludarių bei alaus gamybos inžinierių, kurie vėliau dirba visame pasaulyje, mokymo įstaigos.

Kaip matyti, per pastaruosius 550 metų „Münchener Bier“ alaus žinomumas ir reputacija Vokietijoje bei Europos Sąjungoje nuolat gerėjo. Didėjantys pastarųjų 30 metų eksporto skaičiai kalba patys už save. Parama sportui, pavyzdžiui, kai buvo remiama Vokietijos nacionalinė bobslėjaus komanda arba kai olimpinėje arenoje („Olympiahalle“) pasirodė atitinkama reklama, padėjo „Münchener Bier“ parodyti visam pasauliui televizijos transliacijų metu. Per pastaruosius dešimtmečius radijas, televizija ir ypač internetas prisidėjo prie to, kad apie „Münchener Bier“ alų sužino vis daugiau žmonių visame pasaulyje. Šis gėrimas aptarinėjamas interneto forumuose ir gerbėjų klubuose. Miuncheno alaus daryklų interneto puslapiuose reguliariai sulaukiama apsilankymų iš viso pasaulio.

Nuoroda į paskelbtą produkto specifikaciją

(Komisijos įgyvendinimo reglamento (ES) Nr. 668/2014 6 straipsnio 1 dalies antra pastraipa)

2019 m. vasario 15 d.„Markenblatt“ Nr. 7, 7a-bb dalis, p. 3197 https://register.dpma.de/DPMAregister/geo/detail.pdfdownload/41737

(1) OL L 343, 2012 12 14, p. 1.